FI Euroopan unionin virallinen lehti C 248/26

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 248/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

TIIVISTELMÄ

NEUVOSTON ASETUS (EY) N:o 510/2006

”GYULAI KOLBÁSZ” TAI ”GYULAI PÁROSKOLBÁSZ”

EY-N:o: HU-PDO-0005-0394-21.10.2004

SAN ( ) SMM ( X )

Tämä tiedotustarkoituksiin laadittu yhteenveto sisältää tärkeimmät tiedot eritelmän pääkohdista.

1. Jäsenvaltion toimivaltainen viranomainen:

Nimi: Földművelésügyi és Vidékfejlesztési Minisztérium, Élelmiszerlánc-elemzési Főosztály (Maataloudesta ja maaseudun kehittämisestä vastaava ministeriö – Elintarvikeketjun analysoinnista vastaava pääosasto) Osoite: Budabest Kossuth Lajos tér 11. 1055 MAGYARORSZÁG/HUNGARY P. +36 13014419 F. +36 13014808 Sähköposti: zobore@fvm.hu

2. Ryhmittymä:

Maantieteellisen merkinnän ”GYULAI” käyttöä edistävä ryhmittymä

Nimi: Gyulai Húskombinát Zrt. Osoite: Gyula Kétegyházi út 3. 5700 MAGYAARORSZÁG/HUNGARY P. +36 66620220 F. +36 66620202 Sähköposti: info@gyulahus.hu

Nimi: Csabahús Kft. Osoite: Békéscsaba Kétegyházi út 8. 5600 MAGYARORSZÁG/HUNGARY P. +36 66443211 F. +36 66441723 Sähköposti: csabahus@csabahus.hu Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.2. – lihatuotteet

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

”Gyulai kolbász” tai ”Gyulai pároskolbász”

4.2 Kuvaus:

”Gyulai kolbász” tai ”Gyulai pároskolbász”, jäljempänä ’Gyulai kolbász’, valmistetaan magyar nagyfehér hússertés-, mangalica- ja magyar lapály -sikarotujen risteytysten ja hampshire-, duroc- ja pietrain -rotujen ja niiden hybridien vähintään 135 kilogramman painoisista yksilöistä saadusta paloitellusta lihasta ja kovasta silavasta. Valmistuksessa käytettävän lihan hyvän laadun takaa se, että luut poistetaan käsin, sillä tämä mahdollistaa jänteiden hyvin huolellisen poistamisen, kun lähes kaikki lihapalat voidaan käsitellä.

Gyulai kolbászin proteiinipitoisuus on vähintään 15 prosenttia (m/m) ilman sidekudoksia. Makkara valmistetaan 4–6 mm:n suuruisista sianliha- ja silavarakeista ja täytetään pareittain sian ohutsuoleen (jos makkara on tarkoitus viipaloida, se täytetään vesihöyryä läpäisevään tekosuoleen). Makkaramassa maustetaan suolalla, makealla ja tulisella paprikajauholla, valkosipulilla, pippurilla ja jauhetulla kuminalla. Makkarat savustetaan yleensä pyökkipuulla sekä kypsytetään ja säilytetään kuivattamalla.

Makkaran halkaisija on 26–40 mm ja pituus 18–26 cm, ja makkaraa pidetään kaupan kaksittain kokonaisina tai viipaloituna. Kuori on puhdas, siinä ei ole vaurioita tai jalohometta, ja se on hivenen epätasainen ja muhkurainen. Se on tummanpunainen, ja sen läpi näkyy silavarakeita. Täyte on kiinteä, kimmoisa sekä hyvin koossapysyvä ja leikkautuva. Leikkuupinnalla näkyy lihamassaan tasaisesti jakautuneina 4–6 mm:n suuruisia liha- ja silavarakeita. Maku on miellyttävän savuinen, mausteinen ja harmoninen, ja käytettyjen mausteiden luoma harmonia antaa aromia.

Makkaroihin kiinnitetään tuotemerkintä, ja ne myydään parina. Makkarat voidaan pakata vakuumi- tai suojakaasupakkaukseen, johon merkintä painetaan. Viipaloitavaksi tarkoitetuista makkaroista tehdään pidempiä, eikä niitä valmisteta kaksittain. Makkarasta poistetaan kuori, ja viipaleet pakataan suojakaasuun. Pakkauskokoja on useita.

Tuotteen kemiallinen koostumus:

Vesiaktiivisuus: enintään 0,91 Veden ja proteiinin suhde: enintään 1,5 Rasvan ja proteiinin suhde: enintään 2,7 Proteiinipitoisuus ilman sidekudoksia vähintään 15 % Natriumkloridipitoisuus enintään 5,0 %

4.3 Maantieteellinen alue:

Gyulai kolbászia valmistetaan Gyulan ja Békéscsaban kaupunkien hallinnollisten rajojen sisällä.

4.4 Alkuperätodisteet:

Kaikille jalostuslaitokseen saapuville raaka- ja lisäaineksille annetaan tunnistusnumero, joka merkitään asiakirjoihin ja itse aineksiin.

Tuotteelle annetaan kiinteä koodinumero, jonka avulla se voidaan tunnistaa kaikissa valmistusvaiheissa. Valmiisiin tuotteisiin on kiinnitettävä eränumero, joka sisältää tuotteen koodinumeron ja valmistuspäivän. Tiedot raaka- ja lisäaineksista merkitään valmistusasiakirjoihin.

Eränumero ja tämän myötä erän tunnistetiedot koskevat kaikkia saman päivän aikana valmistettuja tuotteita.

Pakattujen tuotteiden tuotemerkinnästä ilmenee pakkauspäivä tai parasta ennen -päivämäärä. Näiden tietojen avulla eränumero selviää pakkausasiakirjoista.

Koska asiakirjat on säilytettävä, tiedot kaikkien tuotteiden valmistuksesta voidaan löytää jälkikäteen.

4.5 Valmistusmenetelmä:

Tuotteet valmistetaan tiettyjen sikarotujen risteytyksistä peräisin olevien sikojen puoliruhoista (ilman päätä ja jalkoja), joiden luut poistetaan yksinomaisesti käsin. Valmistuksessa käytettävät ruhonosat ovat reisi, lapa, potka, kylki ja kuve, selkä, niska ja kaula sekä silava, josta on poistettu rauhaset.

Lihapalat, jotka on jäädytetty - 2–4 °C:een tai jäähdytetty 0+ 7 °C:een, ja silava, jonka lämpötila on nollan ja – 7 °C:n välillä, leikataan koneellisesti 4–6 mm:n suuruisiksi rakeiksi, jotka maustetaan ja suolataan. Näin tuotettu lihamassa (jonka lämpötila on 0–- 4 °C) täytetään koneellisesti kaksittain sian ohutsuoleen tai vesihöyryä läpäisevään tekosuoleen, jonka jälkeen makkarat suljetaan kiinnikkeellä.

Täytettyjä makkaroita savustetaan kytevän lehtipuun (pääasiassa pyökkipuun) savussa 2–3 päivää 20 °C:ssa 90–70 prosentin suhteellisessa kosteudessa.

Savustuksen jälkeen makkarat kypsytetään kuivattamalla. Laatuvirheiden estämiseksi (pintakuoren muodostuminen) kypsennyksen parametrit määritellään niin, että hitaan kuivumisen aikana tuotteiden tasapainoilman suhteellisen kosteuden ja huoneen suhteellisen kosteuden välinen ero ei ylitä 4–5 prosenttia. Lämpötila on 16–18 °C. Suhteellinen kosteus on alussa 90–92 prosenttia mutta laskee sitten vähitellen 65–70 prosenttiin. Kuivatusta jatketaan siihen saakka, kun tuotteiden vesiaktiivisuus on 0,91. Tämä kestää noin 14–16 päivää. Tämän jälkeen tapahtuu jälkikypsyminen, jonka kuluessa pakattujen tuotteiden kosteuspitoisuus tasaantuu, leikkuupinta tasoittuu ja täyte mureutuu sekä väri tasaantuu luonnollisten mausteiden aiheuttaman antioksidoivan vaikutuksen johdosta. Näiden ominaisuuksien ja makujen pyöristymisen ansiosta tuote poikkeaa täysin heti kaupan pidettävien tuotteiden mausta ja koostumuksesta.

4.6 Yhteys maantieteelliseen alkuperään:

Maantieteellisen alueen esittely: Gyula ja Békéscsaba sijaitsevat Alföldin kaakkoisosassa, yhdellä Unkarin alavimmista alueista, 87–88 metriä merenpinnan yläpuolella. Alföldille tyypilliseen tapaan alueella vallitsee lauhkea mannerilmasto. Vaikka mannerilmasto on hallitsevassa asemassa, toisinaan on havaittavissa Välimeren tai meri-ilmaston vaikutteita. Gyulan ja Békéscsaban ympäristöseutujen ilmastoon vaikuttavat keskeisesti joet. Metsät ovat merkittävässä asemassa, erityisesti Gyulan vieressä sijaitseva Mályvádin metsä, jossa on useita ikivanhoja puita. Alueella on suotuisten maatalousekologisten olosuhteiden vuoksi pitkät viljanviljelyn ja kotieläintalouden perinteet. Näiden olosuhteiden otollinen yhdistyminen johti siihen, että Gyulan ja Békéscsaban lähiympäristöstä muodostui tärkeä levähdyspaikka Balkanilta saapuville, Wieniin matkaaville kauppakaravaaneille 1800-luvun lopulta (1880-luvulta) alkaen. Täällä pysähdyttiin hetkeksi lepäämään sekä meno- että paluumatkalla, kun eläimiä haettiin markkinoilta. Seudun metsät ja joet tarjosivat eläimille ihanteellisen paikan levähtää, syödä, juoda ja vilvoitella vedessä. Kaupungissa pystyttiin teurastamaan loukkaantuneet eläimet ja käsittelemään lihat. Tämä ja elintarvikkeiden tarjoaminen suurelle joukolle seudulla oleskelevia muukalaisia työllisti paikkakunnan valppaimpia lihakauppiaita ja teurastajia ja loi näin perustan kaupungin myöhemmälle lihateollisuudelle. Lihamestareiden asiantuntemus oli mittavaa jo vuosisadan alussa, ja jotkut veivät tuotteitaan myyntiin isoille kotimaisille ja kansainvälisille markkinapaikoille.

Gyulai kolbászin historia ja maine: Makkara sai kansainvälistä mainetta, kun József Balogh nuorempi voitti kultamitalin vuoden 1910 maailmannäyttelyssä Brysselissä. József Baloghin perustama yritys kasvoi isoksi perheyritykseksi. Gyulai kolbászin laajamittainen tehdastuotanto liittyy András Stéberliin, joka vuodesta 1912 lähtien työskenteli yhden vuoden apulaisena József Baloghin tehtaassa. Näin hän oppi Gyulai kolbászin valmistuksen. Lihamestari András Stéberl esitteli tuotteitaan vuonna 1935 Brysselin maailmannäyttelyssä. ”Pari pieniä Gyulai kolbász -makkaroita” voitti Brysselissä kultadiplomin. András Stéberl osti Gyulan kaupungin keskustasta tehtaan, jossa hän rupesi tehdasmaisesti valmistamaan Gyulai kolbászia ja muita kuivamakkaroita. Tehdas kasvoi yhdeksi seutukunnan suurimmista lihanjalostuslaitoksista, johon palkattiin ammatti-ihmisiä lähiseuduilta. Toisen maailmansodan, kansallistamisen ja yritysten sulauttamisen jälkeen Gyulai kolbászin valmistusta on jatkettu vuosisatojen perinnettä vaalien ja tekniikan kehittyessä koko ajan. Tästä on osoituksena lukuisia laatupalkintoja. — Brysselin maailmannäyttely vuonna 1910, kultamitali, kunniakirja — Brysselin maailmannäyttely vuonna 1935, kultadiplomi, kunniakirja — oikeus käyttää erinomaisesta tuotteesta kertovaa tunnusta ”Kiváló Áruk Fóruma” — Foodapest-palkinto, vuosi 2000 — unkarilaisten tuotteiden pääpalkinto ”Magyar Termék Nagydíj”, vuosi 2001 — unkarilainen laatumaininta ”Magyar Minőség Háza”, vuosi 2001 — viennin erityispalkinto, vuosi 2001. Gyulai kolbászin maineesta kertovat myös lukuisat valtakunnallisissa ja alueellisissa lehdissä ilmestyneet artikkelit.

4.7 Tarkastuslaitos:

Nimi: Békés Megyei Mezőgazdasági Szakigazgatási Hivatal Élelmiszerlánc-biztonsági és Állategészségügyi Igazgatóság (Békésin läänin maataloustoimisto – Elintarvikeketjun turvallisuuden varmistamisesta ja eläinten terveydestä vastaava linja) Osoite: Békéscsaba Szerdahelyi út 2. 5700 MAGYARORSZÁG/HUNGARY P. +36 66540240 F. +36 66547440 Sähköposti: karpatia@oai.hu

4.8 Merkinnät:

—